

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | Nr.14 | 2024. gada 26. septembrī |

**24.**

# Par darbinieka pārcelšanu Ogres novada bāriņtiesas priekšsēdētāja vietnieka amatā

Pašvaldību likuma 10. panta pirmās daļas 10. punkts noteic, ka tikai dome var iecelt amatā un atbrīvot no amata pašvaldības iestāžu vadītājus, kā arī citas amatpersonas normatīvajos aktos paredzētajos gadījumos.

Pašvaldību likuma 20. panta sestā daļa nosaka, ka, lai nodrošinātu labu pārvaldību, it īpaši pašvaldības uzdevumu efektīvu izpildi un sabiedrības uzticību konkrētās pašvaldības darbam, kā arī, lai veicinātu darbinieka kvalifikācijas izaugsmi, darbinieku, neizsludinot atklātu konkursu un motivējot pārcelšanas pieļaujamību un lietderību, var pārcelt jebkurā citā pašvaldības amatā atbilstoši viņa spējām un kvalifikācijai uz noteiktu vai nenoteiktu laiku tajā pašā vai citā iestādē, izvērtējot darbinieka viedokli.

Ogres novada pašvaldība 4 reizes (no 2023. gada maija, kad darba attiecības izbeidza Ogres novada bāriņtiesas priekšsēdētāja vietnieks) ir rīkojusi atklātu konkursu uz Ogres novada bāriņtiesas priekšsēdētāja vietnieka amata (turpmāk – konkurss). Konkursi beidzās bez rezultāta, jo netika saņemts neviens pieteikums, vai pretendents neatbilda Bāriņtiesas likumā minētājām prasībām un bāriņtiesas priekšsēdētāja vietniekam noteiktajām profesionālajām un vispārējām zināšanām.

Ņemot vērā, ka Ogres novads ir viens no lielākais novadiem Latvijā gan iedzīvotāju skaita, gan teritorijas ziņā, Ogres novada bāriņtiesas darba nodrošināšana pilnā sastāvā ir būtiska, lai novērstu bāriņtiesas darbības ierobežošanu kapacitātes trūkuma dēļ.

Ogres novada pašvaldībā (turpmāk – Pašvaldība) 2024. gada 20. septembrī saņemts Ogres Vēstures un mākslas muzeja vadītājas Ilzes Zariņas iesniegums (Pašvaldībā reģistrēts ar Nr. 2-4.5/1128), kurā Ilze Zariņa lūdz viņu pārcelt uz Ogres novada bāriņtiesas priekšsēdētāja vietnieka amatu un atbrīvot no Ogres Vēstures un mākslas muzeja vadītājas amata. Kā arī Pašvaldībā 2024. gada 25. septembrī saņemts I.Zariņas 2024. gada 25. septembra iesniegums ar lūgumu atļaut savienot Ogres novada bāriņtiesas priekšsēdētāja vietnieka amatu ar biedrības “Eksotisko deju centrs “Alegria””, reģ. Nr. 40008056712, (turpmāk – Biedrība) valdes locekļa amatu (Pašvaldībā reģistrēts ar Nr. 2-4.5/1157).

Saskaņā ar likuma “Par interešu konflikta novēršanu valsts amatpersonu darbībā” (turpmāk – Interešu konflikta likums) 4. panta pirmās daļas 16. punktu pašvaldības iestādes vadītāja vietnieks ir valsts amatpersona.

Interešu konflikta likuma 6. panta pirmā un otrā daļa nosaka, ka valsts amatpersonai ir atļauts savienot valsts amatpersonas amatu ar citu amatu, uzņēmuma līguma vai pilnvarojuma izpildi, vai saimniecisko darbību individuālā komersanta statusā, vai reģistrējoties Valsts ieņēmumu dienestā kā saimnieciskās darbības veicējam saskaņā ar likumu “Par iedzīvotāju ienākuma nodokli”, ja šajā likumā vai citā normatīvajā aktā nav paredzēti valsts amatpersonas amata savienošanas ierobežojumi. Ja likumā nav noteikti stingrāki ierobežojumi, valsts amatpersonai, ievērojot šā likuma [7.](https://likumi.lv/ta/id/61913#p7) panta otrajā, trešajā, ceturtajā, piektajā un sestajā daļā noteiktos speciālos amatu savienošanas ierobežojumus, ir atļauts savienot valsts amatpersonas amatu ne vairāk kā ar diviem citiem algotiem vai citādi atlīdzinātiem valsts amatpersonas amatiem vai amatiem citās publiskas personas institūcijās. Par šajā daļā minētajiem amatiem nav uzskatāms pedagoga, zinātnieka, ārsta, profesionāla sportista un radošais darbs. Šajā daļā minētā amatu savienošana pieļaujama, ja tā nerada interešu konfliktu, nav pretrunā ar valsts amatpersonai saistošām ētikas normām un nekaitē valsts amatpersonas tiešo pienākumu pildīšanai.

Ņemot vērā minēto un izvērtējot minēto lūgumu, netiek vērtēti pārējie amati, kas tiek pildīti amatu savienošanas kārtībā, ja tādi ir.

Saskaņā ar Interešu konflikta likuma 7. panta ceturto daļu pašvaldības iestādes vadītāja vietnieks papildus Interešu konflikta likuma [6.](https://likumi.lv/ta/id/61913#p6) panta ceturtajā daļā noteiktajam var savienot valsts amatpersonas amatu tikai ar:

1) amatu arodbiedrībā, biedrībā vai nodibinājumā, politiskajā partijā, politisko partiju apvienībā vai reliģiskajā organizācijā, ja šā panta septītajā daļā nav noteikts citādi;

2) šādiem amatiem, ja tas nerada interešu konfliktu un ir saņemta tās valsts amatpersonas vai koleģiālās institūcijas rakstveida atļauja, kura attiecīgo personu iecēlusi, ievēlējusi vai apstiprinājusi amatā:

a) amatu kapitālsabiedrībā, kurā publiska persona vai publiskas personas kapitālsabiedrība ir dalībnieks, ja tas saistīts ar publiskas personas interešu pārstāvēšanu šajā kapitālsabiedrībā,

b) citu amatu publiskas personas institūcijā,

c) eksperta (konsultanta) darbu, kura izpildes vieta ir citas valsts administrācija, starptautiskā organizācija vai tās pārstāvniecība (misija).

Saskaņā ar Interešu konflikta likuma 8.1 panta pirmo un otro daļu, valsts amatpersonai, kura, stājoties valsts amatpersonas amatā, vienlaikus ieņem citu amatu un kurai šāda amatu savienošana ir pieļaujama, saņemot amatpersonas (institūcijas) rakstveida atļauju, ir pienākums pirms iecelšanas, ievēlēšanas vai apstiprināšanas amatā rakstveidā iesniegt šai amatpersonai (institūcijai) lūgumu atļaut valsts amatpersonas amatu savienot ar citu amatu. Ja persona, kurai valsts amatpersonas statuss tiek noteikts pēc tam, kad pieņemts lēmums par tās iecelšanu, ievēlēšanu vai apstiprināšanu amatā, vienlaikus ieņem citu amatu un šāda amatu savienošana ir pieļaujama, saņemot amatpersonas (institūcijas) rakstveida atļauju, attiecīgajai personai ir pienākums septiņu dienu laikā no valsts amatpersonas statusa noteikšanas dienas rakstveidā iesniegt iepriekšminētajai amatpersonai (institūcijai) lūgumu atļaut valsts amatpersonas amatu savienot ar citu amatu.

Ogres novada bāriņtiesas priekšsēdētāja vietnieka amata pienākumi noteikti Bāriņtiesu likumā un Ogres novada bāriņtiesas nolikumā. Savukārt Biedrības valdes locekļa pienākumi noteikti Biedrību un nodibinājumu likumā, Biedrības statūtos, turklāt, kā norādīts I.Zariņas iesniegumā, Biedrībā galvenokārt veic pedagoģisko un organizatorisko darbu, kas tiek veikts ārpus pamatdarba laika (pēc darba laika beigām) un brīvdienās.

Ņemot vērā minēto un izvērtējot Interešu konflikta likumā noteikto, secināms, ka Ogres novada bāriņtiesas priekšsēdētāja vietnieka amata savienošana ar Biedrības valdes locekļa amatu interešu konfliktu nerada, kā arī nav pretrunā ar valsts amatpersonai saistošām ētikas normām un nekaitēs valsts amatpersonas tiešo pienākumu pildīšanai.

Atbilstoši Interešu konflikta likumā noteiktajam vispārīgajam regulējumam amatpersona pati ir atbildīga par interešu konflikta nepieļaušanu un valsts amatpersonas ētikas normu ievērošanu, tāpēc, neraugoties uz kompetentās institūcijas doto atļauju savienot amatus, Ilzei Zariņai ir pienākums jebkurā brīdī izvērtēt interešu konflikta iespējamību un rīcības atbilstību amatpersonas ētikas normām, ja, pildot pašvaldības iestādes vadītāja vietnieka amatu, pastāv iespēja, ka viņš var nonākt interešu konflikta situācijā.

Pamatojoties uz Pašvaldību likuma 10. panta pirmās daļas 10. punktu, 20. panta sesto daļu, 22. panta pirmās daļas 4. punktu, Ogres novada pašvaldības 2024. gada 27. jūnija saistošo noteikumu Nr. 25/2024 29.21. punktu, Interešu konflikta likuma 7. panta ceturtās daļas 1. punktu un 8.1panta piekto daļu,

**balsojot: ar 18 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Dainis Širovs, Dzirkstīte Žindiga, Egils Helmanis, Gints Sīviņš, Igors Miglinieks, Indulis Trapiņš, Jānis Iklāvs, Jānis Kaijaks, Jānis Siliņš, Kaspars Bramanis, Pāvels Kotāns, Raivis Ūzuls, Rūdolfs Kudļa, Valentīns Špēlis),**

**"Pret" – nav, "Atturas" – nav, "Nepiedalās" – nav**

Ogres novada pašvaldības dome **NOLEMJ:**

1. Ar **2024. gada 1. novembri** pārcelt **Ilzi Zariņu** Ogres novada bāriņtiesas priekšsēdētāja vietnieka amatā, izbeidzot darba tiesiskās attiecības Ogres Vēstures un mākslas muzeja vadītājas amatā ar 2024. gada 31. oktobri (pēdējā diena).
2. **Uzdot** Ogres novada pašvaldības izpilddirektoram noslēgt vienošanos pie darba līguma ar Ogres Vēstures un mākslas muzeja vadītāju Ilzi Zariņu par darba tiesisko attiecību turpināšanu Ogres novada bāriņtiesas priekšsēdētāja vietnieka amatā.
3. **Atļaut** Ilzei Zariņai savienot Ogres novada bāriņtiesas priekšsēdētāja vietnieka amatu ar biedrības “Eksotisko deju centrs “Alegria””, reģ. Nr. 40008056712, valdes locekļa amatu.
4. Kontroli par lēmuma izpildi uzdot Ogres novada pašvaldības domes priekšsēdētāja vietniekam.

(Sēdes vadītāja,

domes priekšsēdētāja E. Helmaņa paraksts)